Päeva ülevaade | Imemees Gjorgiev vallutas Ljubljana ja on edasipääsu lävel – Võrkpall24.ee
Avaldatud 18.09.2019; 11:11
Autor Karl Rinaldo 18.09.2019; 11:11
Nikola Gjorgiev on toonud makedoonlastele kahe viimase mänguga 61 punkti (+49). | Foto: CEV
Euroopa meistrivõistluste finaalturniiri kuuendal mängupäeval sündis suurim üllatus Ljubljanas, kus 6000-pealise kodupubliku ees mänginud Sloveenia kaotas 1:3 (-24, -28, 19, -24) Põhja-Makedooniale.
Kui päev varem 3:1 võidumängus Valgevene üle kogus Nikola Gjorgiev 37 punkti (+32), siis Euroopa edetabeli kaheksanda meeskonna Sloveenia vastu “piirdus” 31-aastane diagonaalründaja üleplatsimehena 24 punktiga (+17). Sloveenia poolel tegi hiilgemängu temporündaja Alen Pajenk, kes kogus 19 punkti (+19). 14 rünnakust 11 realiseerinud (79%) Pajenk teenis ka 4 blokipunkti ja lõi 4 serviässa.
Teises eilses C-alagrupi mängus alistas Türgi 3:1 (21, 24, -20, 19) Valgevene. Robert Tähe möödunud hooaja meeskonnakaaslane Izmiri Arkases, Adis Lagumdzija, kogus 29 punkti (+24), valgevenelastele tõi Artur Udrys 21 punkti (+17). Kui Soome ei suuda täna Türgit üllatada, edenevad sellest alagrupist kahe viimasena edasi just Türgi ja Põhja-Makedoonia.
A-alagrupis avas eile võiduarve Portugal, kes alistas Marco Evan Ferreira 19 punkti (+13) toel Kreeka 3:1 (-19, 21, 23, 17). Kahe suure kohtumises sai aga Itaalia 3:1 (-22, 23, 21, 17) jagu Bulgaariast. Ivan Zaitsev tõi võitjatele 21 (+14) ja Osmany Juantorena 20 punkti (+12). Bulgaarlaste tulemuslikem oli Tsvetan Sokolov 22 punktiga (+12). A-alagrupi viimane edasipääseja selgub täna, kui vastamisi lähevad Portugal ja Rumeenia.
B-alagrupis võttis Belgia Antwerpenis 2500-pealise kodupubliku ees 3:0 (23, 20, 15) võidu Slovakkia üle. Belglaste tulemuslikem oli 17 punktiga (+10) Tomas Rousseaux, slovakkidele tõi Tomaš Kriško 10 punkti (+13). Hispaania alistas teises sama alagrupi mängus 3:2 (23, -26, 23, -23, 11) Austria. Hispaania resultatiivseim oli Andres Jesus Villena 24 punktiga (+15), kaotajatele tõi Thomas Zass 30 punkti (+23). Alagrupist ei pääse edasi kõigi eelduste kohaselt Hispaania ja Austria.
D-alagrupis võitis Poola 3:0 (10, 17, 19) Montenegrot ja Eesti kaotas 1:3 (22, -19, -19, -20) Hollandile. Nendest mängudest saab pikemalt lugeda allpool olevate linkide kaudu. Meie alagrupis jääb 16 hulgast välja Eesti ja ilmselt ka Montenegro.
EM-il on nüüdseks pääsu 16 parema hulka taganud Venemaa, Bulgaaria, Belgia, Prantsusmaa, Itaalia, Sloveenia, Poola, Serbia, Holland ja Türgi. Viimased alagrupimängud peetakse EM-il täna ja homme.
Kuuenda mängupäeva tulemused:
Portugal – Kreeka 3:1 (-19, 21, 23, 17)
Itaalia – Bulgaaria 3:1 (-22, 23, 21, 17)
Tabeliseis: 1. Prantsusmaa 4-0 (12 p), 2. Itaalia 4-0 (12 p), 3. Bulgaaria 3-2 (9 p), 4. Portugal 1-3 (3 p), 5. Kreeka 1-4 (3 p), 6. Rumeenia 0-4 (0 p).
Belgia – Slovakkia 3:0 (23, 20, 15)
Hispaania – Austria 3:2 (23, -26, 23, -23, 11)
Tabeliseis: 1. Belgia 4-0 (11 p), 2. Serbia 3-0 (9 p), 3. Slovakkia 2-2 (5 p), 4. Saksamaa 1-2 (4 p), 5. Hispaania 1-3 (3 p), 6. Austria 0-4 (1 p).
Sloveenia – Põhja-Makedoonia 1:3 (-24, -28, 19, -24)
Türgi – Valgevene 3:1 (21, 24, -20, 19)
Tabeliseis: 1. Venemaa 4-0 (12 p), 2. Sloveenia 3-1 (9 p), 3. Türgi 2-2 (6 p), 4. Põhja-Makedoonia 2-3 (6 p), 5. Soome 1-3 (4 p), 6. Valgevene 1-4 (2 p).
Poola – Montenegro 3:0 (10, 17, 19)
Eesti – Holland 1:3 (22, -19, -19, -20)
Tabeliseis: 1. Poola 4-0 (12 p), 2. Holland 3-1 (9 p), 3. Ukraina 2-1 (6 p), 4. Tšehhi 1-2 (3 p), 5. Montenegro 1-3 (3 p), 6. Eesti 0-4 (0 p).
Loe ka: Lootus edasipääsust kustus: Eesti võitis Hollandi vastu avageimi, kuid kaotas mängu
Loe ka: Esimene Amsterdamis peetud mäng kestis kõigest 72 minutit
Põhja-Makedoonia rahvusmeeskond
Sloveenia rahvusmeeskond
Previous Post Hollandi liider: Eesti poolehoidjateta oleksime mänginud sisuliselt tühjas saalis
Next PostKas tänane mäng kujuneb mitmele Eesti koondise põhitegijale lahkumisetenduseks?